Renault 5 kommer i Turbo 3E version

Renault har i dag afsløret, at den charmerende Renault 5 kommer i en turbo-udgave, præcis som sin fossile forfader fra 1970’erne. Produktionsudgaven af Renault 5 Turbo 3E afsløres i en dokumenter, der vises på Prime Video fra i dag, fredag den 13. december.

I dokumentaren, ”Anatomy of a comeback”, fortælles historien om, hvordan Renault Group og Luca de Meo overvandt den krise, selskabet befandt sig i for ti år siden. I dokumentaren afsløres også lidt af et bæst. Nemlig Renault 5 Turbo 3E, der lanceres i 2026. En bil med over 500 heste i stalden – en hyldest til fortidens Renault 5 Turbo 2.

Ligesom sin ikoniske forgænger vil Renault 5 Turbo 3E være baghjulstrukket. De to elektriske motorer i baghjulene vil levere øjeblikkelig kraft til hvert hjul med en samlet effekt på de mere end 500 heste.

Seerne følger Luca de Meo, CEO for Renault Group, Fabrice Cambolive, CEO Renault brand, og Gilles Vidal, VP for Renault Design, på et besøg i designafdelingen for at se den fremtidige Renault 5 Turbo 3E, bekræftet af Luca de Meo som en kommende produktionsmodel.

Her ser man blandt andet, at bilen har ladestik i et af de bagerste luftindtag, hvilket leder tankerne hen på stilen af den originale ‘Turbo’. En bil, der blev lanceret for 46 år siden.

Se videoen med vores indtryk efter første køretur i Renault 5 E-Tech.

“Grundudgaven” af den charmerende R5 er knapt kommet på markedet. Herhjemme kommer den først til marts næste år – og priserne afsløres i januar, lover Renault. De forventes at ligge mellem 199.999 kroner og 249.999 kroner, alt efter variant.

Det vil, ifølge denne skribent, være en yderst acceptabel pris for en bil af denne kaliber. Men det kan du høre meget mere om i videoen ovenfor, hvor jeg deler mine indtryk af bilen efter en dags køretur.

Renault 5 kommer i Turbo 3E version