Renault 5 Turbo 3E er snart klar til danske veje

Renaults mest ekstreme elbil til dato er på vej til de danske landeveje – og baner. Renault 5 Turbo 3E, der er skabt med rødder i mærkets rallyhistorie, kan snart bestilles herhjemme. Ifølge Renault åbner ordrebogen inden for få uger, og der hviskes allerede om danske entusiaster, der står klar i kulissen.

Turbo 3E viderefører arven fra den ikoniske Renault 5 Turbo og den endnu vildere Turbo 2 fra 1980’erne, som dengang var kendt som en brutal rallymaskine. Nu får efterfølgeren elektrisk hjerte, men bevarer den kompromisløse attitude.

Jo, Renault 5 Turbo 3E er faktisk godkendt til kørsel på almindelige veje.

Elektrisk baghjulstrækker med 540 hk

Hvor forgængeren dengang leverede 160 heste og imponerede med en topfart på lidt over 200 km/t, tager Turbo 3E det hele til et nyt niveau. Under det markante karrosseri i kulfiber gemmer sig to elmotorer – én til hvert baghjul – som tilsammen leverer 540 hestekræfter. Det sender den 1.450 kilo tunge sportsvogn fra 0 til 100 km/t på blot 3,5 sekunder. Pedalen i bund betyder desuden, at bilen kan nå hele 270 km/t, hvis forholdene tillader det.

Turbo 3E er ikke kun udviklet til banekørsel og drifting – den er også godkendt til brug på offentlig vej.

Lynhurtig opladning med 800 volt-teknologi

Turbo 3E er bygget på sin egen platform og deler ikke fundament med Renaults kommende Renault 5 eller Alpine A290. Den er længere, bredere og lavere – præcis som man kunne forvente af en bil, der er optimeret til maksimal vejkontakt og aerodynamik. Længden er 4,08 meter, bredden lige over to meter og højden blot 1,38 meter. Akselafstanden er strakt til 2,57 meter, og det giver bilen et bredskuldret og potent udtryk.

Bilen er ikke mere end 1,38 meter høj. Til gengæld er den bred.

Batteriet på 70 kWh rækker måske ikke til de helt lange ture i højt tempo, men Turbo 3E gør op for det med lynopladning. Takket være 800 volt-arkitektur kan batteriet lades fra 15 til 80 procent på omkring 15 minutter med op til 350 kW.

Begrænset oplag og levering i 2027

Renault 5 Turbo 3E bliver ikke hvermandseje. Kun 1.980 eksemplarer bliver produceret som en hyldest til originalen fra 1980, og de første biler forventes at blive leveret i 2027.

Hvad prisen lander på, vil Renault endnu ikke ud med – men med så få eksemplarer, avanceret teknologi og kulfiberkarrosseri, er det næppe en bil, der havner i budgetkategorien.

Er du klar til at tage plads bag rattet i et stykke elektrisk bilhistorie?

Renault 5 Turbo 3E er snart klar til danske veje